KIRJALLINEN KYSYMYS E-4109/00 esittäjä(t): Ilka Schröder (Verts/ALE) komissiolle. Euroopan huumausaineiden ja niiden väärinkäytön seurantakeskuksen vuosikertomus ja tablettien testausmenettely.



Virallinen lehti nro 187 E , 03/07/2001 s. 0137 - 0138



KIRJALLINEN KYSYMYS E-4109/00 esittäjä(t): Ilka Schröder (Verts/ALE) komissiolle (11. tammikuuta 2001) Aihe: Euroopan huumausaineiden ja niiden väärinkäytön seurantakeskuksen vuosikertomus ja tablettien testausmenettely Euroopan huumausaineiden ja niiden väärinkäytön seurantakeskuksen vuosikertomuksen sivulla 10 mainitaan tablettien testausmenettely, joka tunnetaan myös nimellä drug checking. Sitä sovelletaan muun muassa Itävallassa, Alankomaissa ja Saksassa. Euroopan huumausaineiden ja niiden väärinkäytön seurantakeskuksen mukaan tätä ehkäisevää tointa sovelletaan yhä ammattimaisemmin. Mitä mieltä komissio on drug checking -menettelystä? Onko komissio samaa mieltä tästä menettelystä kuin Euroopan huumausaineiden ja niiden väärinkäytön seurantakeskus? Mikä asema tällaisilla ehkäisevillä toimilla, joiden taustalla on huumeiden käytön salliva politiikka, on väärinkäytön ehkäisemistä koskevassa komission strategiassa? David Byrnen komission puolesta antama vastaus (28. helmikuuta 2001) On ensinnäkin korostettava, että drug checking -menettely eli paikan päällä tehtävät tablettien toksisuustestit kuuluvat jäsenvaltioiden toimivaltaan. Komissio ei osallistu näiden toimenpiteiden toteuttamiseen. Huumausaineiden torjuntaa koskevassa Euroopan unionin toimintasuunnitelmassa (20002004)(1) kannustetaan jäsenvaltioita ja komissiota kehittämään innovatiivisia toimintatapoja synteettisten huumausaineiden väärinkäytön ehkäisemiseksi ottaen huomioon synteettisten huumausaineiden käyttäjien erityispiirteet. Vaikka suuunnitelmassa ei mainita paikan päällä tehtäviä tablettien toksisuustestejä, ne saattavat kuulua ehkäisevään lähestymistapaan, mikäli ne sallitaan jäsenvaltioiden lainsäädännössä. Komissio on tietoinen sekä puoltavista että kielteisistä näkökannoista sen suhteen, auttavatko paikan päällä tehtävät tablettien toksisuustestit vähentämään riskejä ja lisäämään käyttäjien vastuullisuutta. On korostettava, että testejä tehtäessä on samalla annettava tietoja ja neuvontaa myönteiseen tulokseen pääsemiseksi. Tällöin kiinnitetään huomiota huumeiden käyttöön liittyviin riskeihin yleensä, ei niinkään erotella toisistaan turvallisia ja vaarallisia huumeita. Paikan päällä tehtävät tablettien toksisuustestit voivat lisäksi nopeasti antaa käsityksen siitä, mitä aineita ja aineosia on kulloinkin saatavana katukaupasta ja missä erityisyhteyksissä niitä käytetään. Tällainen tieto on arvokasta epidemiologisia tarkoituksia ja/tai erityisiä varotoimenpiteitä varten. Tutkimustietoa ei ole riittävästi, mutta Euroopan huumausaineiden ja niiden väärinkäytön seurantakeskus on tilannut tutkimuksen paikan päällä tapahtuvasta tablettien testauksesta yhteisössä. Tässä tutkimuksessa aiotaan kartoittaa nykyisiä paikan päällä tapahtuvaa tablettien testausta koskevia ohjelmia ja tarkastella niiden tavoitteita, kohderyhmiä, menetelmiä ja niissä piileviä vaaroja. Hankkeiden perimmäisenä tavoitteena on arvioida, miten ennaltaehkäisyyn ja haittojen vähentämiseen tähtäävät toimenpiteet voidaan yhdistää tablettien testaukseen. Tutkimuksen tuloksia odotetaan piakkoin. (1) KOM(1999) 239 lopullinen.